Dr. Focsa Ecaterina EDUCAŢIA PARENTALĂ Modele si bune practici Definirea conceptului Educaţia parentală este prima formă de educaţie pe care copilul o primeşte. De aici şi rolul decisiv al acesteia în formarea şi dezvoltarea copilului. Maniera în care părintele îşi educă copilul este specifică, unică, originală, reflectând nivelul de cunoştinţe pe care îl posedă, atitudinile sale, concepţia despre educaţie pe care o posedă. Stilul parental este probabil cea mai importantă problemă a sănătăţii publice pe care societatea noastră şi-o pune. Este vorba de cea mai importantă variabilă care constituie o cauză a maladiilor şi accidentelor petrecute în perioada copilăriei; graviditatea la adolescente şi consumul de droguri la adolescenţi; abandonul şcolar, perturbarea cursurilor şcolare şi subperformanţa; violenţa asupra copiilor, delincvenţa juvenilă şi maladia mentală. Aceşti factori sunt gravi prin ei înşişi dar sunt şi mai importanţi ca precursori ai problemelor la vârsta adultă şi pentru generaţia viitoare. Oare înainte de alegerea unui stil educativ, părintele se informează, cercetează? Sau se practică acea strategie cunoscută din experienţa educaţiei dată de proprii părinţi? Poate că mulţi gândesc astfel: „Nu îmi voi creşte copilul aşa cum m-au crescut părinţii mei pe mine!”. De obicei, un părinte nu îşi pune problema stilului educativ pe care ar trebui să îl adopte decât în momentul în care începe să aibă probleme cu copilul său. Deodată, se constată că practica parentală educativă nu se mai potriveşte, iar adultul nu ştie din ce cauză. A fi un bun părinte nu este o capacitate naturală. A deveni un bun părinte nu este uşor însă există abilitaţi ce pot fi învăţate pentru a face faţă provocării de a fi un bun părinte. Educaţia părinţilor nu a fost cerută însă în prezent este necesară şi valabilă, cu atât mai mult cu cât societatea apreciază această calitate. În literatura de specialitate nu există o definiţie clară a acestui concept, fiind folosiţi o serie de termeni, insuficient diferenţiaţi: stil educativ, atmosferă familială, practică educativă, strategie educativă, tehnică de influenţă. Strategiile educative se referă la toate interacţiunile părinţi-copii, vizând nivelul atitudinilor, comportamentelor, obiectivelor de învăţare/achiziţie şi cel al transmiterii valorilor. Strategiile educative sunt influenţete de trecutul părinţilor şi de prezentul familiei. Însă acestea orientează, de asemnea, viitorul copilului şi dinamica familială. Cu alte cuvinte, este vorba despre o spirală familială, pentru fiecare generaţie, cei care devin părinţi educându-şi copiii în aceeaşi manieră sau opusă felului în care, la rândul lor, au fost crescuţi şi învăţaţi. Un lucru este cert: elementul comun al spiralei este stilul parental adoptat de adulţi în educaţia propriilor copii. Se subliniază însă că nu este acelaşi stil parental întotdeauna, ci poate fi unul opus. Desigur că există caracteristici generale ale fiecărui tip de strategie educativă, însă acesta prezintă şi note specifice determinate de personlitatea celui care o practică în creşterea copilului său. Stilul educativ adoptat de părinţi în transmiterea valorilor, atitudinilor, cunoştinţelor, se referă la natura şi caracteristicile raporturilor familiale în cadrul cărora se realizează procesul educativ. Darling (1993) defineşte stilul parental ca o constelaţie de atitudini şi practici parentale care sunt transmise adolescentului şi care creează un climat emotiv în cadrul căruia sunt exprimate comportamentele parentale. 1 Dr. Focsa Ecaterina Maniera în care părinţii îşi exprimă credinţa despre cum ar trebui să fie părinţii buni sau răi. În general, se încearcă adoptarea de către aceştia a unei practici fie însuşite de la părnţii lor, fie opuse acestora. Aceasta pentru că nu ştiu ce altceva să facă şi simt că aceasta este modalitatea corectă de a fi părinte. A adopta în creşterea copilului un stil parental care să îi permită acestuia achiziţionarea acelor capacităţi necesare adaptării efective în perioada copilăriei, adolescenţei şi a vârstei adulte, defineşte competenţa paentală. Stilul parental include competenţa sus-definită, fiind de ajutor practicii educative a părinţilor, făcând-o mai acceptată. Nu trebuie pierdut pierdut din vedere că în educaţia copilului său, părintele face apel la o serie de metode, procedee, strategii educative, în funcţie de cunoştinţele, valorile şi atitudinile sale. Tocmai constanţa practicării strategiilor educative aplicate în dependenţă de nivelul de instruire, definesc stilul adoptat de părinţi în creşterea copiilor. Natura şi calitatea metodelor folosite de părinţi ilustrează un anumit tip de strategie educativă, deci de stil parental. Pentru lucrarea de faţă a fost formulată o definiţie de lucru a stilului parental, considerat a fi modalitatea specifică de raportare a părinţilor la propriul copil în activitatea educativă pe care o exercită asupra acestuia. Tiplogii ale stilurilor parentale Literatura de specialitatae acordă o foarte mare importanţă tipologiilor stilurilor parentale, definirea acestui concept realizându-se succint. În stabilirea tipurilor de stiluri parentale, se identifică tipologii unidimensionale (se ia drept criteriu de clasificare o singură dimensiune) şi bidimensionale. Prima categorie utilizează drept criteriu autoritatea, mai precis, maniera de exercitarea a autorităţii. Reprezentativă este tipologia lui Lewin, elaborată în 1939, aceasta vizând motivaţia grupurilor de muncitori. Cele trei stiluri propuse sunt: stilul democratic, stilul autocratic, stilul laisser-faire. Alte tipologii derivate de la cea stabilită de Lewin sunt cea elaborată de Schaefer în 1959. Acesta vorbeşte despre stilurile democratic-cooperant, indulgent, autorizat şi de neglijare/indiferenţă. Malrieu şi alţii au stabilit stilurile: stimulator, „couveur”, securizant-protector şi laisser-faire/liber. Ceea ce ar trebui precizat este că primele două tiplogii nu constituie clasificări propriu-zise ale stilului parental. Ele reprezintă tiplogii ale stilurilor de conducere ce pot fi exercitate în mediul organizaţional. Datorită faptului că pornesc de la exercitarea autorităţii în relaţionarea cu un altul, impunând o structură ierarhică întâlnită şi în mediul familial, au fost incluse în cadrul tipologiilor stilurilor parentale. Ele îşi păstrează caracteristicile indiferent de mediile în care sunt exercitate. Tipologiile bidimensionale utilizează drept criteriu două dimensiuni: afectivitatea (S+ =securitate, S- =insecuritate) şi autoritatea (C+ =control; C- = toleranţă, permisivitate). Din combinarea acestora rezultă patru stiluri parentale: Democratic: C+, S+; Permisiv: C-, S+; Autocratic: C-, S-; Dezangajat: C-, S-. Vandenplas identifică patru stiluri parentale: control, căldură, ostilitate, neglijenţă. Lautrey vorbeşte şi descrie în 1980 trei stiluri parentale: suplu/flexilbil, rigid şi slab. 2 Dr. Focsa Ecaterina Realizând o sinteză a lucrărilor ce aboredează tema clasificării stilurilor parentale, se constată că acestea sunt stabilite în funcţie de două axe: • axa autoritate/liberalism sau constrângere/permisivitate • axa dragoste/ostilitate sau ataşament/respingere (Reuchlin, 1972; Kellerhals & Montandon, 1997 cit. in Stănciulescu, 1997). Acest model teoretic elaborat de Stănciulescu (1997) dezvoltă şi indicatorii ce definesc fiecare axă. Astfel, autoarea consideră că definitorii pentru prima axă sunt: • limitele şi constrângerile impuse de părinţi activităţii copiilor; • responsabilităţile atribuite acestora; • modalitatea de exercitare a controlului parental; • rigoarea aplicării şi controlării regulilor. A doua axă se defineşte prin: • gradul de angajare al părinţilor în activitatea copilului; • suportul pe care aceştia îl acordă; • timpul pe care îl consacră; • receptivitatea faţă de stările lui emoţionale şi faţă de nevoile sale. Având în vedere indicatorii de mai sus, se constată că există părinţi cu un stil parental ce îmbină atât dragostea, cât şi limitarea permisivităţii. Acest stil denumit democratic sau echilibrat se atribuie după spusele lui Băran-Petrescu (2004) figurilor parentale importante din viaţa noastră. Totuşi aceasta se poate întâmpla numai pentru cei care într-adevăr au adoptat în educarea copilului lor acest stil. Copilul devenit adult poate aprecia măsura în care părintele său a reuşit la momentul respectiv să echilibreze sau nu variabilele „Dragoste” şi „Impunerea limitelor”. Părinţii permisivi sunt cei care au un stil bogat de dragoste, considerând că aceasta este mai importantă decât fixarea unor limite. Se bazează pe ataşament, pe legătura cu copiii, petrec mult cu copiii, comunicând, negociind. Pun mare accent pe creşterea autoîncrezătoare a copilului sau pe crearea sentimentului de a se simţi importanţi. La extremă se situează părinţii autoritarişti pentru care fixarea limitelor este mai importantă decât dragostea arătată copiilor. Folosesc controlul pentru a-i învăţa ceea e e bine sau ceea ce este rău. Copiii rar negociază cu părinţii care pun mare accent pe disciplină, pe îmsuşirea respectului. Stănciulescu (1997) vorbeşte despre existenţa unui pluralism al stilurilor educative, existând numeroase încercări de clasificare a acestora. Criteriile avute în vedere de Baumrind (1980) sunt variabilele control parental şi suport parental. Prin combinaţia acestora se stabilesc patru modele de acţiune parentală: modelul permisiv, autoritar, autorizat şi respingere/neglijare. • Modelul permisiv- se caracterizează prin nivelul scăzut de control, părintele identificâdu-se cu stările emoţionale ale copilului. Adultul impune acestuia prea puţine norme de conduită şi responsabilităţi, iar modul în care copilul răspunde aşteptărilor părinţilor este supus unui control slab. Părinţii se străduiesc să înţeleagă şi să răspundă nevoilor copilului. Există o confruntare în cazul unor probleme de comportament. Copiii sunt mai puţin asertivi şi mai puţin competenţi din punct de vedere cognitiv. Sunt adesea mai isteţi însă mai puţin orientaţi spre achiziţii. Manifestă o slabă responsabilitate socială. • Modelul autoritar- se caracterizează printr-un înalt nivel al controlului şi o slabă susţinere a activităţii copilului. Acestuia i se impun principii şi reguli de conduită fără a i se permite încălcarea lor. Valorile promovate de părinţii autoritari sunt tradiţia, munca, ordinea, disciplina, autoritatea. Ei descurajează discuţia şi dezbaterea, îşi supraveghează îndeaproape copiii, aceştia din urmă prezintă o multitudine de probleme, demonstrând o slabă interiorizare a valorilor prosociale şi obţinând rezultate slabe la teste cognitive. 3 Dr. Focsa Ecaterina • Modelul autorizat- este descris de îmbinarea controlului sistematic cu un înalt nivel al suportului parental. Părinţii formulează reguli, controlează respectarea lor dar nu le impun, sunt deschişi comunicării cu copiii, exprimă raţiunile pentru care regula trebuie respectată şi situaţiile în care se aplică. Părinţii „autorizaţi” sunt flexibili dar fermi. Studiile au arătat că aceşti părinţi au copii maturi, orientaţi spre achiziţii, responsabili, cu înalte rezultate la testele de evaluare a competenţelor cognitive. • Modelul de respingere/neglijare- se caracterizează printr-un scăzut nivel al controlului şi un scăzut nivel al suportului parental. Ei nu structurează, nu organizează, nu disciplinează, nu supraveghează conduita copilului. Copiii cu asemenea părinţi manifestă comportamente antisociale, obţin scoruri joase la teste cognitive, sunt mai imaturi comparativ cu copiii ai căror părinţi adoptă alte stiluri parentale şi îşi resping părinţii ca modele de rol. Baumrind (1991), în urma unei cercetări, adaugă la cele de mai sus alte trei stiluri parentale: • Non-authoritarian directive: înalt control şi manifestarea suportului parental la nivel mediu; • Democratic: control parental mediu şi înalt suport parental acordat copilului. Aceşti părinţi sunt la fel de calzi ca şi cei permisivi, diferenţa între cele două stiluri constând în faptul că cei democratici sunt mai organizaţi atunci când iau decizii. • Good Enough: control şi suport parental medii. Autoarea precizează că diferenţele dintre combinaţiile înalt control parental şi suport parental mediu şi suport parental scăzut şi acţiunea parentală de respingere/neglijare sunt nesemnificative. Un model complex al stilurilor parentale a fost elaborat de echipa de la Geneva (Kellerhals şi Montandon, 1991, cit. in Stănciulescu, 1997), având drept criterii: statutul socio-economic al tatălui, nivelul educaţional al mamei şi tipul de interacţiune familială. Se utilizează noţiunea de tehnică de influenţă, stabilindu-se patru tipuri: control, relaţie, motivaţie şi moralizare. • Tehnica de influenţă prin control se caracterizează prin încercarea părinţilor de a obţine comportamentul dorit din partea copiilor, formulând o serie de obligaţii, practicând un sistem de obligaţii şi interdicţii, a unui sistem de sancţiuni, mai ales de ordin material. Controlul este o tehnică externă şi utilitaristă. • Tehnica relaţională se bazează pe credinţa părinţilor că manifestările copiilor nu sunt decât răspunsuri la conduitele persoanelor cu care ei vin în contact. În consecinţă, modelarea comportamentului copilului este posibilă prin „ajustarea” contextului relaţional. • Tehnica de motivare- părinţii încearcă să conştientizeze raporturile dintr-o acţiune şi pe această bază, să renunţe la o acţiune sau sa accepte o alta. Tehnica de moralizare constă în stimularea sau inhibarea unei conduite a copilului prin apelul de valori deja interiorizate (religioase, morale, estetice) considerate superioare. Combinarea tehnicilor de control şi de relaţii pe care ancheta în teren le-a desemnat ca dominante, a determinat obţinerea a patru stiluri de influenţă: stilul disciplinar, stilul relaţional, stilul anomic (nicio tehnică nu este utilizată sistematic) şi stilul carismatic (controlul şi relaţia sunt îmbinate). De asemenea, în familiile genoveze, au fost puse în evidenţă trei forme de exercitare a autorităţii parentale: • autoritatea coercitivă, bazată pe convingerea părinţilor că vârsta mai înaintată implică o mai mare competenţă; se accentuează precizia indicaţiilor date copilului şi pe forţă, pe necesitatea de a asigura supunerea limitată şi necondiţionată a acestuia. 4 Dr. Focsa Ecaterina • autoritatea persuasivă/negociatoare- aceentul cade pe necesitatea de a oferi copiilor explicaţii privind motivaţia deciziei parentale şi chiar de a-i lăsa o anumită marjă de „manevră” în raport cu aceasta. • autoritatea structurantă/”parteneriatul”- părintele oferă repere care să-l orienteze pe acesta în construirea autonomiei personale. O tiplogie mai recent elaborată prezintă Clautier (1996), acesta inspirându-se din ideile lui Martin şi Maccoby. Autorul ia în considerare alte două dimensiuni: sensibilitatea (la nevoile adolescentului) şi controlul (activ/pasiv). Combinându-le rezultă stilul autocratic, corespunzător părinţilor puţin sensibili la nevoile tinerilor. Sunt centraţi asupra lor înşişi, exercitând un control activ asupra copilului. Stilul dezangajat corespunde unui slab control din partea părinţilor faţă de copil şi nevoile acestuia. Stilul permisiv este al părinţilor sensibili la nevoile copilului dar care exercită asupra acestuia un control slab. Stilul democratic caracterizează părinţii care exercită deopotrivă un control activ asupra copilului şi care, în acelaşi timp, sunt receptivi nevoilor copilului. Atmosfera familială este astfel cea mai favorabilă achiziţiilor sociale. Este desigur vorba de un model ideal, dar pe care mulţi părinţi au tendinţa de a şi-l atribui. După cum se poate constata, de-a lungul timpului, autorii au propus trei sau patru strategii parentale. Raportul puterii legitimează diferenţele dintre diferitele stiluri şi justifică mai mult decât orice alt lucru importanţa chiar şi a strategiilor educative. Aspectul privind securitatea emoţională nu apare deloc sau apare prea puţin. Autoritatea este asociată cu ostilitatea, aceasta explicând observaţiile făcute cu privire la violenţa reciprocă între adulţi şi tineri, între instituţii şi persoane. Referinţele cu privire la afectivitate sau securitate intervin mult mai frecvent în cercetările privind ataşamentul, în special relaţia mamă-copil. Stilul educativ parental constituie un factor al socializării copilului, avându-se în vedere caracterul bilateral al relaţiei cu părinţii. Astfel, este important pentru dezvoltarea copilului ceea ce părinţii oferă acestuia, precum şi ceea ce copilul le oferă lor; orientarea atitudinilor, reprezentărilor copilului şi a comportamentelor sale; construirea identităţii copilului; favorizează emergenţa sentimentului valorii personale (stima de sine) şi al eficacităţii în procesul luării autonome a deciziilor; Stilul parental influenţează dezvoltarea copilului însă practicarea unui stil sau a altuia este determinată de maniera în care grupul familial reacţionează şi evoluează. Părinţii pot adopta stiluri parentale diferite, contradictorii sau complementare. Sunt situaţii rar întâlnite care îi determină pe părinţi să gestioneze conflictele apărute între ei, să-şi regleze diferenţele dintre ei, atât în ceea ce priveşte stilurile adoptate imediat sau de-a lungul timpului, cât şi în ceea ce priveşte sensul şi valoarea acordate acestor practici educative şi situaţiilor în care se înscriu. Literatura de specialitate descrie diferite tipologii ale stilurilor parentale, prezentând caracteristici ale fiecărui tip. Acestea au rol informativ pentru părinţi, ei recunoscându-se într-o formă sau alta. Desigur că, adesea, este apreciat acel stil parental practicat de adult, acesta putând aduce oricând argumente privind eficienţa acestuia în educaţia propriului copil. De fapt, sunt argumente aduse în favoarea părintelui şi nicidecum în favoarea dezvoltării copilului. Adina-Băran Petrescu (2004) aduce un element de noutate în descrierea stilurilor parentale. Este vorba de prezentarea avantajelor şi dezavantajelor practicării unui stil sau a altuia. Pentru elaborarea lucrării prezente, au fost luate în considerare trei stiluri parentale: permisiv, democratic şi autoritar. Se cuvine însă a prezenta şi sinteza caracteristicilor stilului de respingere/neglijare. După cum însăşi denumirea acestui stil o indică, nu se pot pune în discuţie valenţele pozitive pentru dezvoltarea personalităţii copilului. 5 Dr. Focsa Ecaterina • Stilul parental de respingere/neglijare este apreciat ca stil parental „indiferent” datorită lipsei de implicare emoţională şi de control asupra copilului. Părinţii şi copiii sunt angajaţi frecvent în cercuri vicioase de interacţiune, în cadrul cărora copiii au rol de jucători. Comportamentele pe care le manifestă în vederea prevenirii reacţiilor abuzive ale părinţilor, îi fac pe aceştia să creadă că i-au determinat pe copii sa se supună, indiferent de mijloace. • Stilul parental autoritarist presupune limite înalte şi dragoste scăzută. Şi un părinte autoritar îşi iubeşte copilul însă el pune accent pe disciplina acţiunii şi nu pe disciplina relaţiei. Părinţii autoritarişti promovează supunerea şi respectul. Nu negociază reguli şi treburi casnice. Pedeapsa constituie forţa externă, cu ajutorul căreia părinţii controlează. Aceştia confundă disciplina cu pedeapsa. Aceşti părinţi au tendinţa de a folosi bătaia ca metodă de forţă externă. Totuşi, se cunoaşte faptul că bătaia reprezintă un act de violenţă şi de agresivitate, fiind în detrimentul dezvoltării sănătoase a copilului. Este adevărat că bătaia opreşte temporar comportamentul inacceptabil al copilului; copilul se află în atenţia părintelui, făcându-l pe acesta să se simtă mai puternic; totodată, părinţii se pot întoarce la activităţile desfăşurate înainte de incident şi simt că au procedat corect. Însă, prin bătaie, copilul este rănit, simte durere, furie împotriva adultului, simte teamă faţă de cel care l-a bătut, învaţă că dragostea răneşte, că lovirea este o metodă de rezolvare a conflictului, se concentrează asupra trăirilor sale afective şi nu pe comportamentul care a provocat pedeapsa. Lista argumentelor „contra” bătăii continuă cu faptul că cel mic învaţă să mintă şi să păcălească pentru a evita bătaia, învaţă să-şi exprime furia sau frustrarea prin acţiuni violente; de asemenea, stima de sine a copilului va fi mult redusă, legătura părinte-copil va fi mult slăbită. Blocarea comunicării dintre părinte şi copil constituie un efect dezastruos al bătăii. În locul pedepsei, există o serie de alternative ce pot defini o atitudine decentă, respectuoasă faţă de copil: căutarea nevoilor ascunse, oferirea de informaţii şi explicaţii, schimbarea mediului, găsirea unor alternative acceptabile, mici concesii, comunicarea propriilor sentimente, participarea la jocul copiilor. • Stilul parental permisiv caracterizează părinţii care sunt de acord cu nevoile de dezvoltare şi emoţionale ale copiilor lor, dar au dificultăţi în stabilirea de limite ferme. Caracteristica de bază a acestor părinţi este inconsecvenţa. În activitatea lor educativă, ei sunt când prea „severi”, când inadmisibil de îngăduitori cu comportarea copilului. Această atitudine parentală îl derutează pe copil, el nu mai ştie ce să creadă şi se află într-o continuă stare de aşteptare. În plus, copiii au o comportare oscilantă, lipsindu-le orice posibilitate de a-şi forma deprinderi mai stabile de conduită. Astfel de-a lungul timpului, copiii învaţă să îşi manipuleze părinţii pentru a fi lăsaţi să facă ceea ce vor. Îi manipulează pentru că pot şi pentru că părinţii permisivi, îi lasă. Copiii dobândesc un fals sentiment de control asupra adulţilor, care dezvoltă comportamentul lor manipulator. O altă consecinţă negativă a permisivităţii parentale, pentru părinţi, constă în faptul că sfârşesc prin a deveni sclavi şi martiri în faţa copiilor lor. Stabilirea de limite inconsecvente este un simptom al inabilităţii de astabili limite clare pentru sine. Asemenea părinţi nu au grijă de ei sau nu se valorizează suficient. Au grijă de oricine altcineva în afară de ei, considerând că acesta este comportamentul unui „bun părinte”. Întrucât lucrurile nu stau chiar aşa, este nevoie ca părintele permisiv să îşi regleze trăirile emoţionale înainte de a încerca să îi pese de altcineva, să îşi folosească punctele tari ale comunicării pentru a stabili limite mai clare. Comunicarea deschisă este decisivă. Este nevoie ca părinţii să fie cei mai importanţi ascultători ai copilului lor şi să fie cei care le apreciază realizările şi eforturile fără exagerări. 6 Dr. Focsa Ecaterina • Stilul parental democratic/echilibrat are la bază egalitatea şi încrederea. Principiile după care se ghidează părinţii democratici se referă la promovarea binelui şi răului, apelând la puterea exemplului şi a explicaţiilor, considerarea disciplinei ca fiind diferită de pedeapsă, asumarea responsabilităţii şi a consecinţelor propriilor fapte, încurajarea iniţiativei copiilor în încercarea de noi activităţi şi de soluţionare a problemelor. După cum se poate observa, aceste principii oferă independenţă şi responsabilitate copilului. Este adevărat că găsirea unui echilibru între dragoste şi stabilirea limitelor este o sarcină nu atât riscantă, cât mai ales dificilă, însă este necesară şi posibil de îndeplinit. Un alt aspect ce se impune a fi luat în discuţie se referă la consecinţele adoptării de către părinţi a unor stiluri educative diferite. Literatura de specialitate prezintă două situaţii: prima se referă la stiluri parentale opuse- autoritar-permisiv, iar a doua se referă la stilurile parentale complementare- autoritar-democratic, democratic-permisiv. Având în vedere cele două axe, Dragoste şi Control, cu modul lor de manifestare, înaltscăzut, se poate constata că pentru a doua situaţie, cele două stiluri parentale se intersectează. Acest lucru poate fi considerat un câştig în plan educativ, comparativ cu prima situaţie, unde opoziţia dintre cele două stiluri este mai mult decât evidentă. Consecinţele acestui nonsens s-au pus în evidenţă în parte a doua a acestei lucrări. Când părinţii îşi disciplinează în mod diferit copiii, aceştia din urmă sunt derutaţi. Teama dată de disciplina inconsecventă creşte în timp şi poate fi miezul unor temeri, cum ar fi cea de respingere. Dezirabil este ca adulţii să stabilească reguli şi să le aplice împreună. Observaţiile arată însă că situaţiile de aceasta natură sunt mai rare, cazurile frecvente fiind acelea în care unul dintre părinţi manifestă o atitudine consecventă în cerinţele faţă de copil, în timp ce celălalt manifestă o atitudine extrem de inconsecventă. Aceasta se întâmplă în situaţiile în care unul dintre părinţi îi solicită copilului îndeplinirea unei sarcini, iar celălalt îi cere să facă altceva sau, pur şi simplu, îi cere să nu mai facă ceea ce i s-a solicitat. Astfel, copilul însuşi este pus în situaţia de „a alege” una sau alta dintre cerinţe şi, deci, de a urma doar una din prescripţiile comportamentale date. Şansa cea mai mare de a fi împlinită o are cerinţa celui „mai autoritar” sau a celui care se bucură de respectul cel mai mare din partea copilului. Ceea ce este însă departe de a aduce şi liniştea în mediul familial. În familiile cu un singur copil şi cu mult prea mulţi adulţi, intersecţia cerinţelor, duce până la anularea acestora. Explicaţia rezidă în „bombardarea” copilului cu cele mai diverse şi contradictorii cerinţe. Această încălcare a principiului omogenizării cerinţelor poate lua şi alte forme: • părintele cere şi apoi cedează; celalalt nu cere iniţial şi apoi, cere; primul scade din exigenţă, al doilea ridică exigenţa. • formularea unor cerinţe contradictorii; • nici unul dintre părinţi nu se preocupă constant de comportarea copilului; intervenţiile lor sunt reacţii spontane, mai mult sau mai puţin violente la situaţii concrete; • ambii părinţi se preocupă constant de buna-creştere a copilului dar niciunul din ei nu este constant în cerinţele sale. Ar fi greşit să credem că atitudinile şi comportamentele copilului sunt determinate în exclusivitate de acţiunea educativă a părinţilor. Există o serie de alţi factori (externi sau interni) ce interacţionează şi influenţează dezvoltarea personalităţii copilului. Se are desigur, în vedere şi zestrea ereditară care nu poate fi ignorată. Totuşi datorită imporatnţei covârşitoare a educaţiei părinţilor, aceştia sub un niciun motiv, nu pot fi absolviţi de răspundere. 7 Dr. Focsa Ecaterina De-a lungul timpului au fost desfăşurate o serie de cercetări care au considerat stilul parental un factor cu influenţă deosebită asupra anumitor componente ale vieţii psihice umane. În cele ce urmează vor fi exemplificate o serie de studii, ai căror autori au avut în vedere stabilirea unui anumit tip de relaţie (corelaţională sau cauzală) între stilul educativ parental şi alte trăsături ale personalităţii. Înainte de a vedea cum influenţează stilul parental rezultatele copiilor, este necesar să se observe cele trei aspecte ale parentalităţii: • scopurile socializării, prin care părinţii îşi ajută copiii să se conformeze cerinţelor familiale şi sociale; • practicile parentale care sunt folosite pentru a ajuta copiii să-şi dezvolte comportamente specifice adecvate sau performanţa şcolară; • stilul parental. Coopersmith (1959) a analizat impactul atitudinilor parentale şi al strategiilor educative asupra copiilor în cazul acceptării şi relaţiilor cu alţii în perioada copilăriei. Autorul a constatat că părinţii care manifestă comportamente de acceptare, atitudini implicate afectiv şi care tratează cu receptivitate interesele copiilor, favorizează acestuia o înaltă stimă de sine. Părinţii influenţează procesele de organizare a conduitelor şi de planificare temporală ale copilului. Conform teoriei atribuirii, copilul internalizează valorile parentale. Capacitatea sa de a-şi dirija şi controla propriile comportamente, de a se autoregla, provin din factori cognitivi şi afectivi fondaţi pe calitatea relaţiilor trăite în prima copilărie. Studii recente demonstrează, într-o manieră consensuală că este necesar a lua în considerare comportamentele parentale pentru a verifica rolul acestora în construcţia relaţiilor reciproce între copil şi părinţi, precum şi efectele lor asupra personalităţii copilului. S-a pus, de asemenea, în evidenţă, impactul autorităţii parentale asupra variabilelor psihologice, în special, asupra identificării şi conceptului de sine în dezvoltare. Block (1971, 1980) a propus o tipologie fondată pe existenţa grupurilor de părinţi ale căror strategii educative au fost analizate, precum şi cele ale propriilor lor părinţi. Primul grup corespunde indivizilor laxişti, care nu exercită control. Majoritatea dintre ei au avut părinţi neglijenţi şi indiferenţi care nu au investit în parentalitate, aflaţi în dezacord cu ei. Al doilea grup este alcătuit din indivizi rigizi, hiperverificatori. Mediul în care au copilărit a fost autoritar, puţin vesel şi constrângător. Părinţii acestui grup sunt conservatori şi inhibitori. Pedepsele impuse copilului pentru realizarea unei sarcini sunt numeroase şi regulate. Se poate spune că este vorba de un „supracontrol” exercitat la vârstele timpurii. Al treilea grup este cel al indivizilor încrezători în sine. Sunt proveniţi din familii cu mame iubitoare, răbdătoare, care încurajează schimbarea, ambii părinţi împărtăşesc aceleaşi valori educative. Studiul demonstrează practic existenţa unui proces de reproducere a stilurilor de către copilul devenit părinte la rândul său. Pe de altă parte, unii autori contrazic această ipoteză, precizând că o pedeapsă însoţită de o explicaţie raţională permite suprimarea efectelor şi imitării viitoare a comportamentelor autoritare. Unii autori au pus în evidenţă limitele binarităţii autoritate/dragoste, precum şi ale stilurilor parentale decupate din această binaritate. Ei consideră că adoptarea unui stil sau a altuia, depinde de numeroase alte variabile, cum ar fi: efectul originii sociale a acestor strategii, sexul copilului. Cu alte cuvinte, în fiecare sistem familial se practică modalităţi specifice de comunicare între copil şi părinţi. Fiecare dintre membrii familiei este actor al socializării şi se implică diferit în strategii educative. 8 Dr. Focsa Ecaterina Cercetări privind interacţiunea socială în afara familiei tind să arate că patternuri ale interacţiunii familiale afectează interacţiunile în alte situaţii. În funcţie de contextul educativ, dezvolatarea adolescentului va fi modificată în afara familiei, influenţând interacţiunil cu persoanele nefamiliare şi cu cei de-o vârstă. În funcţie de practicile educative parentale, dezvoltarea autonomiei va fi diferită la adolescent. Autori ca Cicognani şi Zani (cit. in Pourtois, 2000, pag. 103), au studiat stilurile educative parentale şi autonomia adolescentului. Sunt de părere că această câştigare a autonomiei nu se realizează fără conflicte. Detaşarea, capacitatea de a lua singur decizii, de a fi real şi a trăi singur, tind să reactiveze bazele chiar familiale sau să le pună sub semnul întrebării. Harter (1983, 1985, 1993, 1997 cit in Pourtois, 2000, pag. 96) în studiile sale privind construcţia stimei de sine, a analizat influenţa strategiilor educative parentale asupra dezvoltării copilului şi adolescentului. El evocă diverse cercetări ce evidenţiază faptul că atitudinile autodirijate şi conduitele autonome se formează prin interacţiunea cu ceilalţi. Primii cu care interacţionează copiii sunt părinţii; prin comportamentele lor, ei dezvoltă la copii atitudini pe care conform lui Winnicott (1958), le vor utiliza ulterior. Un părinte este apreciat ca fiind adecvat dacă îşi susţine, ajută şi încurajează copilul. Macoby şi Martin (1983) afirmă că familia este un sistem ale cărui elemente sunt dependente reciproc şi ale cărui interacţiuni nu se confundă cu caracteristicile elementelor care îl compun. Într-un studiu dedicat impactului divorţului asupra ataşamentului preşcolarului, autorii au constatat că relaţia divorţ-ataşament securizat este mediat de stilul parental. Mamele din familii complete tind să adopte mai mult stilul autorizat/democratic decât mamele divorţate. O altă concluzie la care au ajuns autoarele acestui studiu, Hira Nair şi Ann D. Murray, a fost aceea potrivit căreia, stilul parental influenţează direct securitatea ataşamentului. Disoluţia maritală este asociată cu sănătatea psihică maternă, aceasta din urmă afectând calitatea stilului parental şi, implicit, prevăzând nivelul securităţii ataşamentului. Contribuţia teoretică a acestui studiu constă în elaborarea unui model conceptual potrivit căruia stilul parental este adoptat în funcţie de o serie de variabile. Este vorba despre variabile demografice (statut marital, vârsta mamei, educaţie), acestea influenţând sănătatea psihică a mamei, precum şi variabile ce ţin de copil- genul şi temperamentul acestuia. Rezultatele acestui studiu sunt în acord cu observaţiile lui Baumrind conform cărora stilul autorizat determină obţinerea unor rezultate pozitive de către copii. Aceste rezultate obţinute sugerează faptul că stilul democratic descris de Baumrind a fost asociat cu ataşamentul securizat la copii. Autoarea descrie mamele democratice ale preşcolarilor ca fiind mai responsabile afectiv, iubitoare şi suportive, precum şi creative în construirea mediului pentru copii. Au fost ilustrate o serie de efecte ale stilului democratic, considerate a fi cele mai benefice, comparativ cu celelalte practici educative. Ca exemplu, se oferă concluzia autorilor Deslandes & Royer (1994) care în studiul lor despre adolecenţii din mediul şcolar, afirmă că stilul democratic pare a fi cel mai favorabil dezvoltării adolescentului şi, aceasta, din mai multe aspecte: stima de sine, independenţa şi competenţa în domeniul social şi şcolar. Steinberg, Lamborn şi Darling (1992) împart stilul democratic în trei factori ce compun socializarea: angajamentul parental, supravegherea parentală şi încurajarea autonomiei. Elevii proveniţi din familii permisive afişează rezultatele cele mai slabe (Dornbush et al. 1991). Studiile lui Doucet (1993) şi ale lui Deslandes & Royer (1994) demonstrează că stilurile parentale de tip autoritar sau permisiv sunt ambele asociate dificultăţilor de învăţare întâmpinate de 9 Dr. Focsa Ecaterina elevii din gimnaziu. Din contră, stilul parental de tip democratic este asociat pozitiv reuşitei şcolare şi angajamentului tânărului faţă de şcoală. Printr-un studiu efectuat în Universitatea statului Louisiana, cu tema „Influenţa stilurilor parentale asupra dezvoltării cognitive a copiilor”, autorii au demonstrat că stilurile parentale nu constituie predictori mai buni asupra dezvoltării cognitive a copiilor decât caracteristicile sociodemografice ale familiei. Ei consideră că există o serie de variabile ce pot influenţa dezvoltarea cognitivă a copilului într-o manieră mai semnificativă decât strategiile parentale adoptate de părinţi în educaţia acestuia. Acestea se referă la temeramentul copilului, capacitatea de adaptare a acestuia, precum şi la personalitatea părintelui, relaţiile maritale. Insa, aceste variabile nu au fost luate în considerare în realizarea studiului. De asemenea, autorii afirmă că, este posibil ca, stilurile parentale să aibă o influenţă mai mare şi mai directă asupra altor aspecte ale dezvoltării copilului, cum ar fi dezvoltarea socială, emoţională, decât asupra dezvoltării cognitive. Studii canadiene recente, bazate pe datele anchetei longitudinale asupra copiilor şi tinerilor, subliniază importanţa stilului parental ca factor determinant al sănătăţii copiilor. Autorii cercetării „În familie: modelul simultan al stilului parental şi al conduitei copilului”, Burton, Phipps şi Curtis, adoptă o abordare uşor diferită de cea a altor studii. Acestea din urmă presupuneau că direcţia de cauzalitate este părinte-copil- stiluri parentale „bune” determină rezultate bune la copil- una din consecinţele strategice fiind aceea că se pot ameliora rezultatele în materie de studii şi de sănătate a copiilor, ameliorând practicile parentale. Acest studiu tratează stilul parental ca variabilă exogenă. Deşi copiii se presupune că reacţionează conform comportamentelor părinţilor faţă de ei, este la fel de adevărat că şi părinţii reacţionează în funcţie de comportamentul copiilor lor. Altfel spus, este adevărat că a lăuda un copil mai mult, poate fi încurajator pentru a se conduce mai bine, dar, de asemenea, este adevărat că părinţii îşi laudă prea mult copiii când aceştia se descurcă bine şi îl critică prea sever când se conduc inadecvat. În studiul „Influenţa stilului parental, a depresiei şi a tulburărilor de comportament asupra riscului de abandon şcolar” a fost examinată asocierea dintre dimensiunile stilului parental democratic cu absenţa simptomelor depresive şi a tulburărilor de comportament la adolescenţi, în mediul şcolar, în funcţie de repartizarea pe sexe. S-a constatat că un slab angajament parental prezice prezenţa simptomelor depresive, în timp ce o slabă încurajare a autonomiei şi un slab angajament parental determină tulburări de comportament la băieţi. Printre variabilele sociale şi de mediu asociate abandonului şcolar, se situează şi variabilele familiale care se dovedesc a fi puternic asociate reuşitei şcolare şi adaptării sociale a tinerilor. Anumite practici parentale au fost asociate reuşitei şcolare a tinerilor. Lipsa supravegherii părinţilor la activităţi propuse de şcoală, influenţează competenţa şcolară a copiilor. 10 